<classify> VIONGOZI wa madhehebu ya Kikristo nchini wameipongeza Serikali ya Awamu ya Tano chini ya Rais John Magufuli kwa kuleta mabadiliko katika nyanja mbalimbali.Aidha viongozi hao wamewataka wananchi kuwa wazalendo na kutafakari maisha kwa maslahi ya Taifa.Wakizungumza wakati wa kuadhimisha ufufuko wa Yesu Kristo zaidi ya miaka 2000 iliyopita, viongozi hao waliwataka waumini wa Kikristo kufufuka pamoja naye na kuacha dhambi ambazo ndizo chanzo cha kuangamiza ustawi duniani.Miongoni mwa wahubiri hao wa Pasaka ni Askofu wa Jimbo la Kayanga lililopo Karagwe mkoani Kagera, Mhashamu Almachius Vincent Rweyongeza ambaye katika misa iliyofanyika Kanisa la Mtakatifu George na kutangazwa na TBC Taifa, aliipongeza serikali ya awamu ya tano kwa kufanya mambo makubwa kwa Watanzania.Alisema Rais Magufuli amefanya mabadiliko kwa kiasi kikubwa na kwamba yamelisaidia Taifa kupiga hatua katika elimu, uchumi, nidhamu na maadili.Kwenye mahubiri yake yaliyolenga kuleta maana ya Pasaka katika jamii ya sasa, alisema waumini wanapaswa kutumia fursa ya Pasaka kutafakari na kujitathimini kibinafsi na kitaifa.Askofu Rweyongeza amesema Serikali ya Awamu ya Tano chini ya Rais John Magufuli, kwa kiasi kikubwa imeweza kujipambanua katika misingi ya uwazi, uwajibikaji na kusimamia msingi ya utawala bora uliowezesha kurejesha heshima ya utendaji kazi kwa watumishi wa umma tofauti na siku za nyuma.Alisema serikali hiyo kwa kiasi kikubwa imeweza kupambana na maadui watatu ambao ni ujinga, maradhi na umasikini aliowataja kuwa ni maadui wakubwa wa maendeleo tangu taifa lijinasue kutoka kwa wakoloni na kuwataka Watanzania kuendelea kupambana ili kuwashinda maadui hao.Alimpongeza Rais Magufuli kuwa na mipango mbalimbali anayoifanya kuliletea Taifa maendeleo huku akisisitiza kuwa pale jambo jema na zuri linapofanyika kuna kila sababu ya wahusika kusifiwa.Kuhusu elimu Askofu Rweyongeza alisema serikali ya awamu ya tano imeweza kupambana katika elimu kwa kuweka viwango vizuri vya ufaulu na kuondoa mkanganyiko wa huko nyuma ambao kwa kiasi fulani uliweza kuzalisha watu wasio na uelewa.Ukitaka kuliangamiza Taifa, basi haribu mfumo wa elimu, katika hili nampongeza Rais Magufuli kwa kuweza kulisimamia kikamilifu na kusaidia kuleta mabadiliko ya kweli yalisaidia kutoa mtokeo chanya, kama tunataka kupata madaktari, wahandisi, wachumi, wanasheria na kada nyingine nyingi hatuna budi kuwekeza katika mfumo wetu wa elimu, alisema.Akifafanua zaidi alisema suala la elimu halina mjadala na zaidi serikali inapaswa kuendelea kuiboresha huku akipongeza uteuzi wa Waziri wa Elimu, Sayansi, Teknolojia na Ufundi, Profesa Joyce Ndalichako na kumweleza kuwa ni mwenye uwezo wa nafasi hiyo.Mfumo wa elimu nchini lazima uwe imara, vinginevyo Taifa linaweza kuwa la ajabu, kusoma siyo kupata vyeti bali ni kupata matokeo mazuri yanayoweza kuleta mabadiliko ya kimfumo, alisema.Hata hivyo alionya kubadilisha badilisha mfumo wa elimu kwamba kwa kufanya hivyo, ni kuzalisha kizazi kitakachokuwa kinaamini kufanikiwa kwenye maisha kwa kupita njia za mkato badala ya njia sahihi.Alisema asilimia kubwa watu wengi wanaopata ufaulu wa chini kwenye shule nyingi wanapelekwa kwenda kusomea taaluma ya ualimu ambao wanategemewa wakafundishe wanafunzi kwenye shule na vyuo, hivyo inasababisha kuzalisha watumishi wengi wasiokidhi vigezo.Matokeo yake, utu utapotelea mikononi mwa viongozi wa dini na serikali, haki itapotelea mikononi mwa mahakimu, hivyo kushindwakuzingatia maagizo ya maandiko matakatifu yanayosema watu wangu wanaangamia kwa kukosa maarifa, alisema.Aliiomba serikali isisite kuwashirikisha au kuwatumia viongozi wa kidini kwa watu wanaoteuliwa kushika nafasi mbalimbali kuwapima kama kweli wanafaa kuwa viongozi wa umma.Alisema ili kuzalisha viongozi wa kiroho na watakaotanguliza maslahi ya taifa kwanza lazima somo la dini na maadili lipewe kipaumbele kwenye shule, ikiwemo kuendeshwa sambamba kama masomo mengine.Ili tuwe na kizazi safi, lazima tukubali kuwakomaza watoto wetu katika maadili ya kidini ili waweze kuchagua jema na kuacha mabaya kama yaliyotawala zama hizi kuwepo kwa mafisadi wengi, wauaji, waharibifu wa mazingira, mishahara hewa na mengineyo kama hayo, alisema.Rweyongeza alisema kutokufanya hivyo inawezekana ni sababu inayochangia kupata viongozi wasiotambua umuhimu wa viapo vyao wakiwa kwenye ofisi zao lakini pia hawamtangulizi Mungu kwenye shughuli zao za kila siku wakati wa kuwatumikia wananchi.Kuhusu Amani Askofu Rweyongeza alisema kupitia Sikukuu ya Pasaka wananchi wakiwa wanasherehekea wanapaswa kutambua kuwa suala hilo la amani ni jambo la msingi ambalo kama Watanzania. Hili lina maana kwetu na zaidi, tunapaswa tulibebe kwa kutekeleza majukumu, alisisitiza.Alisema amani ni matunda ya haki na amani ambayo hujengwa taratibu na kwa muda mrefu miongoni mwa wanadamu wote huku akisisitiza kuwa binadamu wote ni sawa huku akimtaka kila mwananchi kutumia karama aliyopewa kufanya mambo mema yanayompendeza Mungu.Kuhusu Afya Askofu Rweyongeza alisema afya ndiyo kila kitu katika maisha ya wanadamu, hivyo serikali pamoja na mambo mengi iliyoyafanya inapaswa kufanya uwekezaji wa kutosha ili kuwawezesha wananchi wake ambao asilimia 28 sawa na wananchi milioni 12.2 wanaishi katika umasiki ili waweze kupatiwa huduma ya afya bila vikwazo.Alisema Mfuko wa Kusaidia Kaya Masikini TASAF unapaswa kujielekeza kwa kuwaunganisha wananchi wake na huduma za afya zinazotolewa na Serikali chini ya NHIF, hatua itakayosaidia kuwaondolea vikwazo kupata matibabu.Pamoja na hayo aliwataka TASAF, wasitoe fedha kama njugu bali watoe bima za afya kwa watu ambao hawajiwezi, jambo ambalo litawasaidia zaidi.Alisema Pasaka inamaanisha uzima, hivyo kwa kuadhimisha siku hiyo kuna kila sababu ya serikali kuwasaidia wananchi wake kupata kwa kuwa na mipango mbalimbali itakayoweza kuwasaidia.Msimamizi wa Kitume, Jimbo Katoliki Morogoro, Padri Lazarus Msimbe alisema Kanisa Katoliki Jimbo la Morogoro linampa hongera Rais Magufuli na Serikali yake kwa kuliongoza vyema taifa.Akizungumza kwenye kanisa kuu la Mtakatifu Patrice la mjini Morogoro alisema pamoja na serikali kuendelea kufanya vyema ipo haja ya wananchi kutekeleza wajibu wao wa uzalendo la kulihakikishia taifa amani.Padri Msimbe alisema, hivi sasa yapo mabadiliko makubwa na mazuri ya kiuchumi na kijamii ambayo Watazania wanaendelea kunufaika nayo.Tuzidi kumwombea huyu Rais wetu na tuzidi kuwaombea viongozi wake waweze kumshauri na kumsaidia ili nchi yetu iweze kuendelea kimwili, kiroho na kimaadili na kimaendeleo ya kijamii kwa ujumla, alisema Padri Msimbe.Ujumbe wa Pasaka Kwa upande wa ujumbe wa Pasaka alisema ni habari njema kwamba Yesu Kristo yupo tayari kufanya miujiza kama waumini wa kanisa hilo watafungua mioyo yao, pia ni habari njema kwa vile imani ya waumini wake imeimarika kutokana na ufufuo wake.Wakati huo huo, Wakristo nchini wametakiwa kuendelea kuyaishi matendo mema waliyokuwa wakiyafanya katika mwezi wa Kwaresima kwani wasipofanya hivyo sikukuu ya Pasaka itakuwa haina maana kwao.Rai hiyo ilitolewa na Padri Alex Lyulu wa Kanisa Katoliki la Mtakatifu Paulo wa Msalaba, Jimbo Kuu la Dodoma wakati akihubiri katika misa ya Sikukuu ya Pasaka.Alisema katika kipindi cha Kwaresima, Wakristo wengi walibadili nyendo zao na kuwataka yale waliyoyafanya katika kipindi hicho kuendelea kuyaishi.Wakristo mnatakiwa kuendelea kuyaishi matendo mema hata wakati huu ambao kipindi cha Kwaresima kimekwisha, kwa kufanya hivyo mtakuwa mkienenda vile Mungu atakavyo na kumuishi Kristo ambaye leo jana amefufuka, alisema.Padri Lyulu alisema endapo Wakristo watashindwa kuendeleza mema waliyoyafanya katika kipindi cha mwezi wa Kwaresima basi Sikukuu ya Pasaka wanayoisherehekea haitakuwa na maana yoyote kwao.Aidha, Padri Lyulu aliwataka waumini hao kuhakikisha kuwa ile amani ya Bwana wanaiendeleza katika jamii zao ili waweze kuishi maisha bora yanayompendeza mungu.Bila kuwepo na amani hakuna ushirikiano, hakuna kusaidiana hata kama mtu anakwenda ndivyo sivyo hakuna wa kumwelekeza hivyo basi lazima tusisitize amani hii lazima tuendele kuilinda hata baada ya kutoka hapa, alisema.Wito wa Maaskofu Wakati huo huo, Askofu wa Kanisa la Kiinjili la Kilutheri Tanzania KKKT, Dayosisi ya Morogoro, Jacob Mameo katika mahubiri yake kwenye ibada ya Pasaka iliyofanyika Kanisa la Bungo, Manispaa ya Morogoro aliwataka wananchi kudumisha upendo na amani iliyopo na pia kuwa makini na wageni wanaopanga katika nyumba zao.Askofu Mameo, aliwashauri wananchi kuwatumia viongozi wa serikali za mitaa kwa kutoa taarifa pale wanapofikiwa na wageni kwa vile si kila mgeni ni mtu mwema.Polycarp Kadinali PengoMwadhama Polycarp Kadinali Pengo aliitaka jamii kufufuka na Yesu Kristo kwa kutubu na kuacha kutenda dhambi na kufanya mambo mema yatakayosaidia kuimarisha ukuaji wa jamii bora na yenye kumcha Mungu.Kadinali Pengo aliitoa wito huo kwenye mahubiri ya mkesha wa Sikukuu ya Pasaka aliyotoa katika Kanisa la Mtakatifu Joseph juzi usiku.Alisema, ili kuadhimisha kifo na ufufuko wa Yesu jamii haina budi kuweka nadhiri kuwa inaanza maisha mapya na Kristo kwa kutenda mema kwenye jamii ili kufufuka vema na Yesu Kristo.Alisema: Hakuna kitu bora katika kusherehekea ufufuko wa Yesu Kristo kuzidi kufufuka naye kwa kubadilika kutokea kuwa watu wa dhambi na wasiotenda mambo yanayompendeza Mungu na kuanza kuwa mfano wa matendo mema kwenye jamii.Askofu Msaidizi Eusebius Nzigilwa Naye Askofu Msaidizi Eusebius Nzigilwa wa Jimbo Kuu la Dar es Salaam, katika mahubiri yake kwenye Kanisa la Mtakatifu Petro aliwataka Wakristo kutoogopa kumfuata Yesu kwa kufufuka naye na kuishi naye.Alisema, wapo baadhi ya Wakristo ambao wameruhusu kuzongwazongwa na mambo mbalimbali yanayowarudisha nyuma katika harakati za kukombolewa na kuwataka kutoruhusu hali hiyo badala yake wajitoe moja kwa moja katika kumtumikia Mungu.Habari hii imeandikwa na Tuzo Mapunda, Oscar Job, Evance Ngingo Dar; Anastazia Anyimike Dodoma na John Nditi Morogoro.  <topic>: kitaifa 